E L Ő T E R J E S Z T É S

**Szombathely Megyei Jogú város közgyűlése Oktatási és Szociális Bizottsága**

**2017. április 26-i ülésére**

**Javaslat támogatási kérelmek elbírálására**

1.

 A Herman Ottó Környezetvédelmi és Mezőgazdasági Szakképző Iskola és Kollégium Savaria Floriadae virágkötészeti versenye a korábbi években nemzetközi szintűvé nőtte ki magát. Az idei évben 23. alkalommal megrendezett verseny - amely 2017. április 7-9. valósult meg – kiváló megmérettetési lehetőséget kínált a virágkötészetet tanulóknak. A diákoknak azonos viráganyagokból kellett elkészíteniük versenymunkáikat, amelyet a rendező iskola biztosított. A virágkötészeti verseny társrendezvényeként immár negyedik alkalommal került megrendezésre a Savaria Parcum elnevezésű kerttervezés-kertépítés országos verseny. Az előre megadott témára 4 fős csapatokban kellett kertépítészeti megoldásokat keresni. Az iskola igazgatója a Savaria Floriadae verseny viráganyagához, a technikai, marketing háttér biztosításához, a résztvevő tanulók tárgyi jutalmazásához 250.000,- Ft támogatást kér a Bizottságtól. A Savaria Parcum verseny esetében a diákok, kísérőtanáraik elszállásolására, kisebb anyagbeszerzésre, ajándékok, tárgyjutalmak beszerzésére 150.000,- Ft támogatást kér a Bizottságtól. A két verseny összköltsége 1.300.000,- Ft, mely a szakmai anyag beszerzéséből, a zsűri tagjainak és a diákok utazási és szállásköltségeiből, a diákok jutalmazásából, a verseny lebonyolításából, a szórólapok és a meghívók nyomdai munkálatainak költségéből tevődik össze.

1.

A Szombathelyi Szolgáltatási Szakképzési Centrum Horváth Boldizsár Közgazdasági és Informatikai Szakgimnáziuma részére az Oktatási és Szociális Bizottság a 62/2017. (II.01.) sz. határozatában 200.000,- Ft támogatást ítélt meg a 2017-ben Berlinben megrendezésre kerülő Intersteno gépíró-, gyorsíró és szövegszerkesztő világbajnokságon való részvételéhez. Polgármester Úr erre a célra a polgármesteri keretből 300.000,- Ft támogatást nyújtott az iskola részére.

 Tekintettel arra, hogy a fenti program összköltségvetése a kérelem szerint 338.000,- Ft és a Polgármesteri keretből nyújtott támogatás a program költségeit szinte teljes mértékben fedezi, így szükségessé válik az Oktatási és Szociális Bizottság 62/2017. (III.01.) sz. határozatának visszavonása.

III.

A KLIK Szombathelyi Tankerülete által fenntartott Oladi Általános Iskola idegen nyelvi szépkiejtési versenyére az Oktatási és Szociális Bizottság a 314/2016. (X.25.) sz. határozatával 35.000,- forint összegű támogatást ítélt meg. A 67744-2/2016. számú támogatási szerződés alapján a támogatás felhasználásának elszámolási határideje 2017. március 27. napja volt. Az iskola nem tudta az eredeti – 2017. január – időpontban megszervezni a versenyt, ezért a támogatásról elszámolni sem tudtak. A rendezvény új időpontja 2017. május 9-10. Az iskola igazgatója a fentiekre való tekintettel kéri az elszámolási határidő meghosszabbítását 2017. július 9-ig.

Az önkormányzati forrásátadásról szóló 47/2013. (XII.4.) önkormányzati rendelet 6. § (4) bekezdése alapján az elszámolási határidő a támogatottnak az elszámolási határidő lejártát megelőzően benyújtott írásbeli kérelmére, legfeljebb egy alkalommal, legfeljebb hat hónap időtartamra a támogatást biztosító önkormányzati szerv döntése alapján meghosszabbítható.

Kérem a Tisztelt Bizottságot, hogy az előterjesztést megtárgyalni, és a határozati javaslatokat elfogadni szíveskedjék.

**Szombathely, 2017. április „ ”**

**/:Koczka Tibor:/**

I.

**HATÁROZATI JAVASLAT**

**...../2017. (IV. 26.) OSzB. határozat**

1. Szombathely Megyei Jogú Város Közgyűlésének Oktatási és Szociális Bizottsága a Szervezeti és Működési Szabályzatának 34/2014.(XI.13.) Önkormányzati rendelete 52. § (2) bekezdés 1. pontján kapott felhatalmazás alapján a Herman Ottó Környezetvédelmi és Mezőgazdasági Szakképző Iskola és Kollégium szervezésében 2017-ben megrendezésre kerülő Savaria Floridae virágkötészeti és a Savaria Parcum kerttervezési-kertépítési versenyt az Önkormányzat 2017. évi költségvetési rendeletének „Versenyek, rendezvények, támogatások” sora terhére 400.000 Ft-tal támogatja.
2. A Bizottság felkéri az előterjesztőt, hogy a támogatással kapcsolatos teendőket az önkormányzati forrásátadásról szóló 47/2013.(XII.4.) önkormányzati rendeletben foglaltaknak megfelelően végezze el.

**Felelős: Koczka Tibor alpolgármester,**

 **Rettegi Attila, a bizottság elnöke,**

**(Dr. Bencsics Enikő, az Egészségügyi és Közszolgálati Osztály** **vezetője,**

**Stéger Gábor, a Közgazdasági és Adó Osztály vezetője,**

**Kovács Balázs, a Köznevelési, Sport és Ifjúsági Iroda vezetője )**

**Határidő: azonnal**

II.

**HATÁROZATI JAVASLAT**

**...../2017. (IV. 26.) OSzB. határozat**

Szombathely Megyei Jogú Város Közgyűlésének Oktatási és Szociális Bizottsága a Szombathelyi Horváth Boldizsár Közgazdasági és Informatikai Szakgimnázium 2017. évi berlini Intersteno gépíró, gyorsíró és szövegszerkesztő világbajnokságon való részvételének támogatásáról szóló 62/2017. (III.01.) sz. határozatát visszavonja, tekintettel arra, hogy az iskola a rendezvényre más önkormányzati forrásból már kapott támogatást.

 **Felelős: Koczka Tibor alpolgármester,**

 **Rettegi Attila, a bizottság elnöke,**

**(Dr. Bencsics Enikő, az Egészségügyi és Közszolgálati Osztály** **vezetője,**

**Kovács Balázs, a Köznevelési, Sport és Ifjúsági Iroda vezetője )**

**Határidő: azonnal**

III.

**HATÁROZATI JAVASLAT**

**...../2017. (IV. 26.) OSzB. határozat**

Szombathely Megyei Jogú Város Közgyűlésének Oktatási és Szociális Bizottsága a Szervezeti és Működési Szabályzatának 34/2014.(XI.13.) Önkormányzati rendelete 52. § (2) bekezdés 1. pontján kapott felhatalmazás alapján a KLIK Szombathelyi Tankerületével kötött 67744-2/2016 számú támogatási szerződésben rögzített elszámolási határidőt az önkormányzati forrásátadásról szóló 47/2013.(XII.4.) önkormányzati rendeletben foglaltaknak megfelelően 2017. július 9. napjáig meghosszabbítja.

 **Felelős: Koczka Tibor alpolgármester,**

 **Rettegi Attila, a bizottság elnöke,**

**(Dr. Bencsics Enikő, az Egészségügyi és Közszolgálati Osztály** **vezetője,**

**Kovács Balázs, a Köznevelési, Sport és Ifjúsági Iroda vezetője )**

**Határidő: azonnal**